b'\n_START_ARTICLE_\nMichael Wittmann\n_START_SECTION_\nBiografia\n_START_PARAGRAPH_\nMichael Wittmann va n\xc3\xa9ixer el 22 d\'abril de 1914 a Vogelthal, a l\'Alt Palatinat (Baviera), era el segon fill d\'un granger local, Johann Wittmann. L\'1 de febrer de 1934 s\'afilia al Servei de Treball Voluntari, el FAD (que posteriorment esdevindria el RAD) on serveix durant 6 mesos. El 30 d\'octubre de 1934 s\'allista al 19\xc3\xa8 Regiment d\'Infanteria del Heer, com a Gefreiter. Deixa el servei el 30 de setembre de 1936 com a Unteroffizier, allistant-se a les Allgemeine-SS. El 5 d\'abril de 1937 \xc3\xa9s destinat al N.1 Sturm del 92\xc3\xa8 Standarte de l\'elit Leibstandarte-SS Adolf Hitler, amb rang de SS-Mann (soldat ras). A finals de 1937, reb instrucci\xc3\xb3 del Sd.Kfz.222 i del Sd.Kfz.232, demostrant ser un excel\xc2\xb7lent conductor. El 1938 participa en l\'ocupaci\xc3\xb3 d\'\xc3\x80ustria i dels Sudets amb un vehicle blindat.\n_START_SECTION_\nSegona Guerra Mundial\n_START_PARAGRAPH_\nEl setembre de 1939, el SS-Unterscharf\xc3\xbchrer Michael Wittmann comanda un Sd.Kfz.232 dels elements de reconeixement de la LSSAH i pren part en la campanya de Pol\xc3\xb2nia, que ser\xc3\xa0 la seva primera experi\xc3\xa8ncia de combat, A l\'octubre de 1939, Wittmann va al 5\xc3\xa8 Panzersp\xc3\xa4hkompanie (la companyia de la Leibstandarte) estacionada a Berl\xc3\xadn (Lichterfelde), que era una acad\xc3\xa8mia de canons d\'assalt. Despr\xc3\xa9s participa en la Batalla de Fran\xc3\xa7a com a comandant dels nous canons d\'assalt autopropulsats, el Sturmgesch\xc3\xbctz III Ausf. A. El motiu d\'aquest trasllat \xc3\xa9s que Wittmann tenia un ranc inferior al d\'oficial, per\xc3\xb2 amb 3 anys de servei i d\'experi\xc3\xa8ncia en un vehicle blindat. Al mateix temps, trava amistat amb Hannes Philipsen, Helmut Wendorff, Alfred G\xc3\xbcnther i d\'altres membres d\'aquesta unitat. El 6 d\'abril de 1941 es llan\xc3\xa7a l\'operaci\xc3\xb3 Marita, la invasi\xc3\xb3 de Gr\xc3\xa8cia. La LSSAH capturaria Atenes i formaria la punta de llan\xc3\xa7a, al costat de la 9a Divisi\xc3\xb3 Panzer, que avan\xc3\xa7aria per Gr\xc3\xa8cia. En nom\xc3\xa9s 3 setmanes de campanya, l\'Alemanya Nazi havia conquerit Gr\xc3\xa8cia. Wittman i la seva unitat van ser enviats a continuaci\xc3\xb3 a Txecoslov\xc3\xa0quia per descansar.\n_START_SECTION_\nEl Front Oriental\n_START_PARAGRAPH_\nL\'11 de juny de 1941, Wittmann i la LSSAH \xc3\xa9s transferit a l\'est, en preparaci\xc3\xb3 per a la pr\xc3\xb2xima invasi\xc3\xb3 de la Uni\xc3\xb3 Sovi\xc3\xa8tica (l\'operaci\xc3\xb3 Barbarroja), que comen\xc3\xa7aria el 22 de juny. A la LSSAH se li ordena avan\xc3\xa7ar pel sud de R\xc3\xbassia. El 12 de juliol de 1941, Michael Wittmann rep la Creu de Ferro de 2a Classe per la destrucci\xc3\xb3 de tancs sovi\xc3\xa8tics. Algun temps despr\xc3\xa9s, \xc3\xa9s ferit en combat, per\xc3\xb2 es queda amb la seva unitat i rep la Ins\xc3\xadgnia dels Ferits. El 8 de setembre de 1941 rep la Creu de Ferro de 1a Classe i la Ins\xc3\xadgnia de Combat de Tancs despr\xc3\xa9s d\'un combat a la zona de Rostov (per la destrucci\xc3\xb3 de 6 tancs sovi\xc3\xa8tics en un simple combat). A m\xc3\xa9s, Wittmann \xc3\xa9s promogut al ranc de SS-Oberscharf\xc3\xbchrer. _NEWLINE_Fins a juny de 1942, Wittmann lluita amb la seva unitat a la Uni\xc3\xb3 Sovi\xc3\xa8tica, per\xc3\xb2 el 5 de juny de 1942, donat el seu extraordinari full de serveis, Wittmann \xc3\xa9s acceptat com a cadet d\'oficial a la SS-Junkerschule de Bad T\xc3\xb6lz (Baviera), i el 5 de setembre de 1942 abandonaria l\'escola com a instructor de panzers. (SS-Panzerausbildungs und Ersatz-Abteilung)._NEWLINE_El 21 de desembre de 1942, Wittmann \xc3\xa9s promogut al ranc de SS-Untersturmf\xc3\xbchrer, i el 24 s\'uneix a la 13a Kompanie of Leibstandarte SS Adolf Hitler. Michael Wittmann \xc3\xa9s posat al comandament de l\'Escamot de Panzer III Ausf L/M de la Companyia Tiger. L\'escamot \xc3\xa9s designat per protegir la l\xc3\xadnia de Tigers de la infanteria enemiga i d\'altres obstacles. A inicis de la primavera de 1943, Wittmann ingressa a la companyia Tiger i deixa la seva secci\xc3\xb3 de suport Panzer III. El 5 de juliol de 1943, Wittmann comen\xc3\xa7a la seva carrera a bord d\'un Tiger I durant l\'Operaci\xc3\xb3 Zitadelle. La LSSAH \xc3\xa9s situada al sector sud de la protuber\xc3\xa0ncia. El primer dia d\'acci\xc3\xb3, Wittmann destrueix dos canons anti-tancs i 13 T-34, mentre que protegeix la patrulla de Helmut Wendorff, que estava en problemes. El 7 i 8 de juliol, destrueix dos T-34, dos SU-122 i tres T-60/70. El dia 12, destrueix 8 tancs sovi\xc3\xa8tics, 3 canons anti-tancs i una bateria de canons. Aquesta operaci\xc3\xb3 acaba el 17 de juliol de 1943, i inclou les batalles de Kharkov i Kursk, entre d\'altres. Durant aquest temps, el Tiger de Wittmann destrueix 30 tancs sovi\xc3\xa8tics. El 29 de juliol de 1943, la 13a companyia \xc3\xa9s destinada per ajudar la SS Panzer Abteilungen 101, que havia estat afegida a la LSSAH. Finalment, a l\'agost de 1943 \xc3\xa9s enviada a It\xc3\xa0lia, per descansar i avituallar-se._NEWLINE_A la SS Panzer Abteilungen 101, Wittmann (Tiger 1331) serveix amb altres Asos: Franz Staudegger (Tiger 1325), Helmut Wendorff (Tiger 1321) i J\xc3\xbcrgen Brandt (Tiger 1334). El comandament d\'aquesta unitat est\xc3\xa0 en mans del SS-Haupsturmfuhrer Heinz Kling (Tiger 1301). A l\'octubre de 1943, el Tiger de Wittmann destrueix vint T-34, amb 23 canons d\'infanteria i anti-tancs. Al desembre, pren part en nombrosos combats i destrueix un nombre important de tancs i canons sovi\xc3\xa8tics._NEWLINE_El 13 de gener de 1944, Michael Wittmann rep la Creu de Cavaller de la Creu de Ferro pel seu extraordinari servei: "Entre juliol de 1943 i fins al gener de 1944 hauria destru\xc3\xaft 56 blindats enemics, incloent T-34 i canons SP s\xc3\xbaper\xe2\x80\x93pesats. El 8 i 9 de gener, ell i la seva patrulla aturen i destrueixen atacs d\'una brigada de tancs sovi\xc3\xa8tics, i en aquesta batalla destrueix vehicles. El 13 de gener, 19 T-34 i 3 canons SP s\xc3\xbaper\xe2\x80\x93pesats. El seu marcador total est\xc3\xa0 en 88 tancs i SP", diu l\'anunci de la r\xc3\xa0dio alemanya. El 16 de gener de 1944, el SS-Rottenfuhrer Balthasar (Bobby) Woll rep la seva Creu de Cavaller. Woll \xc3\xa9s un excel\xc2\xb7lent artiller, capa\xc3\xa7 de disparar acuradament en moviment. _NEWLINE_El 20 de gener, Wittmann \xc3\xa9s promogut al ranc de SS-Obersturmf\xc3\xbchrer. Dues setmanes m\xc3\xa9s tard, el 30 de gener de 1944, Wittmann rep el seg\xc3\xbcent telegrama d\'Adolf Hitler en persona: "En gratitud a les seves accions heroiques en la batalla del futur del nostre poble, el condecoro com el 380\xc3\xa8 soldat de la Wehrmacht Alemanya amb les Fulles de Roure de la Creu de Cavaller de la Creu de Ferro. Adolf Hitler". El 2 de febrer de 1944, Wittmann rep les Fulles de Roure per la seva Creu de Cavaller de mans del F\xc3\xbchrer al F\xc3\xbchrerhauptquartier Wolfsschanze, a Rastenburg (Pr\xc3\xbassia Oriental)._NEWLINE_Amb motiu d\'aix\xc3\xb2, la SS-B\xc3\xbcschel (Propaganda Kompanie - PK) fa una fotografia de la tripulaci\xc3\xb3 del tanc de Wittman. Els 88 anells blancs (dianes) s\xc3\xb3n pintats per l\'ocasi\xc3\xb3. El 28 de febrer de 1944, la unitat de Wittmann, sota el comandament del  SS-Hauptsturmf\xc3\xbchrer Heinz Kling, comptava amb 5 Cavallers de la Creu de Ferro: Wittmann, Woll, el SS-Untersturmf\xc3\xbchrer Staudegger, el SS-Untersturmf\xc3\xbchrer Wendorf i el mateix SS-Hauptsturmf\xc3\xbchrer Kling, dels quals el SS-Obersturmf\xc3\xbchrer Wittmann \xc3\xa9s l\'\xc3\xbanic que t\xc3\xa9 les fulles de roure a la seva creu.\n_START_SECTION_\nEl Front Occidental\n_START_PARAGRAPH_\nEn el per\xc3\xadode compr\xc3\xa8s del 29 de febrer al 2 de mar\xc3\xa7 de 1944, la major part de la companyia \xc3\xa9s transferida a Mons, a B\xc3\xa8lgica. Paral\xc2\xb7lelament, Wittmann rep el comandament de la 2a Kompanie de Schwere SS-Panzer-Abteilung 101. Aquesta nova formava part del I SS-Panzerkorps, i no formava part de manera permanent de cap divisi\xc3\xb3 o regiment. Despr\xc3\xa9s de deixar el Front Oriental, Michael Wittmann declara que els canons anti-tanc sovi\xc3\xa8tics s\xc3\xb3n m\xc3\xa9s dif\xc3\xadcils i m\xc3\xa9s preuats que els tancs. L\'1 de mar\xc3\xa7 de 1944, Michael Wittmann es casa amb Hildegard Burmester, i el seu testimoni de casament \xc3\xa9s el seu artiller, Bobby Woll._NEWLINE_Paral\xc2\xb7lelament, Wittmann esdev\xc3\xa9 un heroi nacional i \xc3\xa9s vist a tot arreu. La propaganda fa d\'ell un heroi a tot el pa\xc3\xads. L\'abril de 1944, visita la f\xc3\xa0brica Henschel und Sohn a Kassel i parla amb els treballadors per agrair-los el gran treball produint el Tiger I. Durant la  visita descobreix la l\xc3\xadnia de producci\xc3\xb3 del darrer Tiger I Ausf E. Al Maig de 1944, Wittmann torna al Schwere SS-Panzer-Abteilung 101, que estava estacionada a la zona de Lisieux, a Normandia.  Tamb\xc3\xa9 en aquells moments, Bobby Woll rep el comandament d\'un Tiger. Durant aquesta temporada, Wittmann \xc3\xa9s promogut al ranc de SS-Obersturmf\xc3\xbchrer._NEWLINE_El sSSPzAbt 101 forma part de la reserva panzer, que inclou la 12a Divisi\xc3\xb3 SS-Panzer Hitlerjugend i la Divisi\xc3\xb3 Panzer Lehr. El comandament del sSSPzAbt 101\xc3\xa9s atorgat a Heinz von Westernhagen (Tiger 007), mentre que la 1a Companyia \xc3\xa9s comandada pel SS-Hauptsturmfuhrer Mobius. El 6 de juny de 1944, Wittmann rep el nou model de Tiger I (Tiger 205). Entre el 6 i el 12 de Juny, la sSSPzAbt 101 es mou cap al front de Normandia. Durant el seu trajecte, la 2a Companyia de Wittmann \xc3\xa9s redu\xc3\xafda a 6 Tigers pels atacs aeris aliats. La companyia de Wittmann, sols amb la Panzer Lehr i la 12a SS-Panzer Hitlerjugend formen part del Heeresgruppe sota el comandament d\'Erwin Rommel. El 13 de juny, la batalla comen\xc3\xa7a a la zona de Bayeux, mentre que la companyia de Wittmann est\xc3\xa0 a prop del Villers-Bocage, al sud de Tilly-sur-Seulles (zona de Caen). El 13 de juny de 1944, la companyia de Wittmann destrueix completament el 4t County of London Yeomanry Regiment, que transitava per la carretera 175 cap a Villers-Bocage, al tur\xc3\xb3 213.\n_START_SECTION_\nEnterrament\n_START_PARAGRAPH_\nSi b\xc3\xa9 Michael Wittmann i la seva tripulaci\xc3\xb3 van ser enterrats en una tomba sense marques, al mar\xc3\xa7 de 1983 es trobaren les seves despulles de forma casual. Es van aconseguir identificar les de Wittmann (per les plaques dentals) i les de Heinrich Reimers (per la placa d\'identificaci\xc3\xb3). Van ser oficialment enterrats al Cementiri Militar Alemany de \xe2\x80\x9cLa Cambe\xe2\x80\x9d a Normandia. _NEWLINE_El SS-Haupsturmfuhrer Michael Wittmann va ser l\'as dels panzer de m\xc3\xa9s \xc3\xa8xit de la 2a Guerra Mundial. Els seus amics deien que era un home tranquil fins i tot al combat, i que tenia un sis\xc3\xa8 sentit per saber on i com atacar l\xe2\x80\x99enemic. Wittmann comand\xc3\xa0 excel\xc2\xb7lents tripulacions, capaces de cooperar completament i anticipar-se a les seves ordres._NEWLINE_Wittmann va ser altament admirat pels seus companys, i gaud\xc3\xad de l\'estima dels seus superiors. Michael Wittmann representa un heroi real que lluit\xc3\xa0 pel triomf de la seva p\xc3\xa0tria. La valentia personal de Wittmann \xc3\xa9s inq\xc3\xbcestionable i t\xc3\xa9 merescut el seu lloc als annals de la hist\xc3\xb2ria militar de tots els temps.'